KOMISSION PÄÄTÖS,
tehty 21 päivänä joulukuuta 1992,
takeiden muuttamisesta tuotaessa nilviäisiä vyöhykkeille, joille on hyväksytty Bonamia ostreaeaa ja Marteilia refringensia koskeva ohjelma (93/55/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon eläinten terveyttä koskevista edellytyksistä saatettaessa vesiviljeltyjä eläimiä ja tuotteita markkinoille 28 päivänä tammikuuta 1991 annetun neuvoston direktiivin 91/67/ETY(1) ja erityisesti sen 10 artiklan 3 kohdan,
sekä katsoo, että
direktiivin 91/67/ETY 10 artiklan 2 kohdan mukaisesti Bonamia ostreaeaa ja Marteilia refringensia koskevan ohjelman käyttöönoton jälkeen nilviäisten tuomista ohjelman piiriin kuuluville vyöhykkeille tai viljelylaitoksille koskevat mainitun direktiivin 8 artiklassa annetut säännöt,
komissio on erityisesti 9 päivänä marraskuuta 1992 tekemällään päätöksellä 92/528/ETY hyväksynyt bonamioosia (Bonamia ostreae) ja marteilioosia (Marteilia refringens) koskevan ohjelman Ison-Britannian ja Pohjois-Irlannin osalta(2),
komissio tutkii parhaillaan muiden jäsenvaltioiden esittämiä samanlaisia suunnitelmia,
direktiivin 91/67/ETY 8 artiklan 1 kohdan a alakohdan säännösten soveltaminen aiheuttaa hankintavaikeuksia kyseisillä vyöhykkeillä; tämän vuoksi olisi tärkeää määrätä mainitun direktiivin 10 artiklan 3 kohdan mukaisesti säädettyjen takeiden muuttamisesta,
tämän päätöksen määräykset on tarkistettava 30 päivään kesäkuuta 1993 mennessä eläinlääkintäalan tiedekomitean lausunnon perusteella, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Poikkeuksena direktiivin 91/67/ETY 8 artiklan 1 kohdan a alakohdassa tarkoitetuista säännöistä sallitaan muilta vyöhykkeiltä, joille Bonamia ostreaea ja Marteilia refringensia koskeva ohjelma on hyväksytty tai vyöhykkeiltä, joilta hyväksyntä puuttuu, peräisin olevien nilviäiserien tuonti vyöhykkeille, joille kyseinen ohjelma on hyväksytty. Molemmissa tapauksissa nilviäisten mukana on oltava virallisen laitoksen allekirjoittama siirtoasiakirja, jossa todistetaan nilviäisten olevan lähtöisin alueelta, jolla ei ole kahden edellisen vuoden aikana esiintynyt bonamioosia (Bonamia ostreae) eikä marteilioosia (Marteilia refringens); tämä vahvistetaan kokeilla, jotka tehdään kyseisten taudinaiheuttajien kehityksen mukaisin väliajoin käyttäen eläinlääkintäalan tiedekomitean suosittelemia menetelmiä.
2 artikla
Tämä päätös on osoitettu kaikille jäsenvaltioille.
Tehty Brysselissä 21 päivänä joulukuuta 1992.